Groener toekoms wink vir landbou | Landbou
Plaaslike boere kan uitsien na 'n splinternuwe mieliesaadkultivar, sojaboontegnologie en 'n biologiese produk wat gewasse kan help om stikstof beter vas te lê.
Die reusestygings in kunsmispryse kan boere dwing om ál meer na biologiese oplossings te kyk. Hoewel biologiese produkte as 'n langertermynoplossing beskou word, is dit 'n volhoubare oplossing wat uiteindelik vele voordele inhou.
Mnr. Corné Louw, senior ekonoom van Graan SA, meen hoër insetkoste bied juis 'n gulde geleentheid om alternatiewe, soos biologiese produkte, te oorweeg.
"Met die sterk ontwikkeling die afgelope jaar op dié terrein is daar heelwat produkte wat stikstof help vasvang, groei stimuleer en gewasse help om stressituasies, soos droogtes en siektes, beter te oorleef. Dit kan alles 'n rol speel om die gebruik van anorganiese produkte te verminder en koste te help afbring."